România ocupă poziția 134 din cele 189 de state cuprinse în raportul care analizează cât de uşor pot plăti companiile taxele. Deşi suntem cu 2 locuri mai sus în top faţă de anul trecut, încă ne aflăm în urma unor ţări precum Botswana sau Bangladesh. Şi companiile din Republica Moldova sau Bulgaria întâmpină mai puţine dificultăţi în plata dărilor către stat decât cele din România.

Pentru a fi la zi cu dările, firmele româneşti au de făcut 39 de plăţi într-un an, cel mai mare număr din Europa Centrală şi de Est. În condiţiile în care media europeană este de 13 plăţi pe an. La acest capitol, cel mai bine stau firmele din Hong Kong, care fac anual doar trei plăţi.

Şi pentru că achitarea taxelor se măsoară şi în timp pierdut, studiul arată că firmele româneşti au nevoie de 200 de ore ca să-şi plătească toate datoriile. Cu 21 de ore mai multe decât media europeană.

Chiar dacă numărul pare mare, de fapt acesta este singurul capitol la care România stă bine. Suntem pe locul al treilea între ţările central şi est europene. Doar în Estonia şi în Lituania angajaţii companiilor pierd mai puţin timp cu achitarea dărilor la stat.

Unde se plătesc uşor taxele

1. Emiratele Arabe Unite

47. Botswana

81. Bulgaria

95. Republica Moldova

100. Bangladesh

134. România

189. Ciad

sursa: Banca Mondială, PwC

Câte plăţi fac firmele pe an

Hong Kong 3 plăţi/an

Suedia 4 plăţi/an

Bulgaria 13 plăţi/an

Media UE 13,1 plăţi/an

Rwanda 17 plăţi/an

Afganistan 20 plăţi/an

România 39 plăţi/an

sursa: Banca Mondială, PwC

Cât de repede se plătesc taxele

Estonia 81 ore

Franţa 132 ore

Lituania 175 ore

Media UE 179 ore

România 200 ore

Bulgaria 454 ore

Brazilia 2.600 ore

sursa: Banca Mondială, PwC